Id-Deċiżjoni tal-Kummissjoni
tas-26 ta’ Mejju 1999
dwar il-miżuri ta’ emerġenza kontra t-tixrid ta’ l-Anoplophora glabripennis (Motschulsky) rigward iċ-Ċina (għajr il-Hong Kong)
(innotifikata fid-dokument numru C(1999) 1346)
(1999/355/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ewropea,
Wara li kkunsidrat id-Direttiva tal-Kunsill 77/93/KEE tal-21 ta’ Diċembru 1976 dwar il-miżuri protettivi kontra l-introduzzjoni fil-Komunità ta’ organiżmi ta’ ħsara għall-pjanti u l-prodotti minn pjanti u kontra t-tixrid tagħhom fil-Komunità [1], kif l-aħħar emendata bid-Direttiva tal-Kummissjoni 98/2/KE [2], u b’mod partikolari l-Artikolu 15(3) tagħha,
(1) Billi, meta Stat Membru jikkunsidra li jeżisti periklu imminenti tad-dħul fit-territorju tiegħu ta’ l-Anoplophora glabripennis (Motschulsky) minn pajjiż terz, jista’ proviżorjament jieħu kull miżura addizzjonali sabiex iħares lilu nnifsu minn dan il-periklu;
(2) Billi b’riżultat ta’ interċezzjonijiet ta’ l-Anoplophora glabripennis (Motschulsky) fuq materjal tal-pakkjar ta’ l-injam magħmul minn injam iebes li joriġina minn ċerti żoni taċ-Ċina, ir-Renju Unit ħa miżuri uffiċjali fl-14 ta’ Diċembru 1998 sabiex iħares it-territorju tiegħu mill-periklu tad-dħul ta’ l-organiżmu msemmi u stabbilixxa proċeduri addizzjonali speċifiċi ta’ monitoraġġ għall-organiżmu msemmi fuq l-oġġett imsemmi ta’ użu;
(3) Billi fuq il-bażi tat-tagħrif ipprovvdut mir-Renju Unit u l-letteratura teknika xjentifika internazzjonali, il-Hong Kong huwa magħruf li hu ħieles mill-Anoplophora glabripennis (Motschulsky);
(4) Billi fuq il-bażi ta’ dawn l-interċettazzjonijiet għandhom jittieħdu miżuri ta’ emerġenza li japplikaw għall-Komunità kollha bil-ħsieb li tiġi żgurata protezzjoni effiċjenti kontra d-dħul ta’ l-Anoplophora glabripennis (Motschulsky) fil-Komunità mill-pajjiż imsemmi għajr il-Hong Kong; billi dawn il-miżuri għandhom jinkludu wkoll il-ħtieġa illi l-injam, għajr l-injam tas-siġar koniferi (Coniferales), ġej miċ-Ċina (għajr il-Hong Kong), fil-għamla ta’:
- kaxxetti, kaxxi, kontenituri, ċilindri u ppakkjar bħal dan, palit, palit tal-kaxxi u bordijiet oħra tat-tagħbija, li bħalissa jintużaw fit-trasport ta’ oġġetti ta’ kull kwalità,
jew
- l-injam użat sabiex iservi ta’ kunjard jew jirfed it-tagħbija, inkluż injam li ma jkunx żamm il-wiċċ tond naturali tiegħu,
għandu jiġi mqaxxar mill-qoxra tiegħu u jkun ħieles minn toqob ta’ akbar minn 3 mm minn naħa għall-oħra mgerrma mill-insetti, jew imnixxef f’forn tal-ħami tal-fuħħar għal irtuba taħt il-20 %, espressi bħala perċentwal tal-materjal xott miksub permezz ta’ skeda approprjata ta’ ħin/temperatura;
(5) Billi, jekk jidher illi l-miżuri ta’ emerġenza riferiti fl-Artikolu 1 ta’ din id-Deċizjoni, ma jkunux biżżejjed għalbiex jipprevjienu d-dħul ta’ l-Anoplophora glabripennis (Motschulsky) jew ma jkunux ġew imħarsa, għandhom jiġu previsti miżuri aktar strinġenti jew miżuri alternattivi;
(6) Billi l-effetti tal-miżuri ta’ emerġenza jridu jiġu mmonitorjati u stmati b’mod kontinwu matul is-sena 1999 u jridu jiġu kkunsidrati miżuri possibbli sossegwenti fid-dawl tar-riżultati ta’ dan il-monitoraġġ u stimi sa mhux aktar tard mill-31 ta’ Diċembru 1999;
(7) Billi l-miżuri previsti f’din id-Deċiżjoni huma skond l-opinjoni tal-Kumitat Permanenti tas-Saħħa tal-Pjanti,
ADOTTAT DIN ID-DEĊIŻJONI:
Artikolu 1
L-injam kif speċifikat fl-Anness ma’ din id-Deċiżjoni u li joriġina fiċ-Ċina (għajr il-Hong Kong) jista’ jiddaħħal fit-territorju tal-Komunità biss jekk jitħarsu l-miżuri ta’ l-emerġenza kif stabbiliti fl-Anness imsemmi ma’ din id-Deċiżjoni. Il-miżuri ta’ emerġenza speċifikati fl-Anness għandhom japplikaw biss għal dak l-injam li jħalli ċ-Ċina fl-10 ta’ Ġunju 1999 jew wara.
Artikolu 2
Mingħajr preġudizzju għad-disposizzjonijiet tad-Direttiva tal-Kummissjoni 94/3/KE [3], l-Istati Membri importaturi għandhom jipprovdu lill-Kummissjoni u lill-Istati Membri l-oħra, qabel il-31 ta’ Ottubru 1999, rapport tekniku ddettaljat dwar il-monitoraġġ uffiċjali riferit fil-punt 2 ta’ l-Anness.
Artikolu 3
L-Istati Membri għandhom jaġġustaw il-miżuri li jkunu adottaw sabiex jipproteġu lilhom infushom kontra d-dħul u t-tixrid ta’ l-Anoplophora glabripennis (Motschulsky) hekk illi l-miżuri jikkonformaw ma’ l-Artikolu 1.
Artikolu 4
Din id-Deċizjoni għandha tiġi rriveduta mhux aktar tard mill-31 ta’ Diċembru 1999.
Artikolu 5
Din id-Deċiżjoni hija indirizzata lill-Istati Membri.
Magħmul fi Brussel, fis-26 ta’ Mejju 1999.